Jan Taks het reeds miljarde uitbetaal | Netwerk24
Deur William Horne 22 Julie 2019 10:13
As jy ’n goeie rede gesoek het om jou opgawe deur die Suid-Afrikaanse Inkomstediens (SAID) se nuwe app of opgeknapte eFiling in te dien, hier is dit.
Sowat R3,5 miljard se terugbetalings is sedert 1 Julie aan belastingbetalers gedoen.
Die SAID het in die afgelope drie weke, sedert 1 Julie, toe die belastingjaar vir digitale opgawes begin het, sowat R3,5 miljard se terugbetalings aan belastingbetalers gedoen.
In selfs net die eerste week is R1,5 miljard terugbetaal.
Die SAID skryf dit toe aan sy vermoë om baie vinniger opgawes te evalueer wanneer sy digitale dienste benut word. Dit maak dit dan moontlik om terugbetalings binne slegs sewe dae geldig te verklaar en uit te betaal, waar dit gewoonlik met die hand meer as 30 dae sou neem.
Waar die SAID verifiëring van dokumente aanvra, kan dit egter steeds langer duur.
Die belastingjaar vir diegene wat met die hand hul opgawes by Jan Taks se fisieke takke wil indien, begin op 1 Augustus.
Die SAID het wel weer eens beklemtoon dat belastingbetalers eerder sy digitale dienste moet gebruik sodat sy personeel kan fokus op die ondersoek en vervolging van grootskaalse ontduikers, wat meer aandag verg.
Benewens die versnelde uitbetaling van enige gelde wat die SAID aan individue verskuldig is, sê die taksman sy digitale dienste beskik oor ’n kletsdiens en hulpforums om te verseker dat gebruikers regstreeks enige onsekerheid kan opklaar.
Die SARS MobiApp is beskikbaar op sowel die Apple iStore as Google Play Store op alle slimfone.
Meer oor: Suid-Afrikaanse Inkomstediens | Efiling | Inkomstebelasting | Belasting | Belastingopgawe
SAID vasbeslote om taks-teiken te haal
Dien jou taks-opgawe in 4 minute in met nuwe app